

**ΜΙΧΑΛΗΣ ΚΑΤΡΙΝΗΣ**

**ΠΑΣΟΚ- Κίνημα Αλλαγής**

**Βουλευτής Ηλείας**

**ΕΡΩΤΗΣΗ**

**Προς :**

* **Υπουργό Εθνικής Άμυνας κ. Ν. Δένδια**
* **Υπουργό Εθνικής Οικονομίας και Οικονομικών κ. Κ. Πιερρακάκη**

**Θέμα: Ερωτήματα σχετικά με αναζήτηση ιδιώτη επενδυτή για τα ΕΑΣ**

Στις 21 Ιουλίου 2024 αναρτήθηκε στη «Διαύγεια» απόσπασμα του 11ου θέματος της ημερήσιας διάταξης του πρακτικού της 343ης/3.7.2025 συνεδρίασης του Διοικητικού Συμβουλίου (Δ.Σ.) των Ελληνικών Αμυντικών Συστημάτων (Ε.Α.Σ.).

Το θέμα αυτό αφορούσε «διερεύνηση επενδυτικού ενδιαφέροντος για τη σύσταση κοινής εταιρίας των Ε.Α.Σ. με ιδιώτη επενδυτή για την παραγωγή καλύκων μεγάλου διαμετρήματος». Σύμφωνα με την απόφαση του Δ.Σ., εξουσιοδοτήθηκε ο Διευθύνων Σύμβουλος:
α) να αναζητήσει ιδιώτη επενδυτή υψηλής τεχνικοοικονομικής ικανότητας, ώστε να συμμετάσχει με τα Ε.Α.Σ. σε κοινοπρακτικό σχήμα, και
β) να προχωρήσει στις απαιτούμενες ενέργειες για τη διερεύνηση του σχετικού επενδυτικού ενδιαφέροντος μέσω διαγωνιστικής διαδικασίας.

Η εν λόγω διαδικασία αφορά την επαναλειτουργία της γραμμής παραγωγής βλημάτων μεγάλου διαμετρήματος, η οποία παραμένει αδρανής, παρά το γεγονός ότι η διεθνής ζήτηση παραμένει σε πολύ υψηλά επίπεδα μετά το 2022 και παρά την προφανή ανάγκη αναπλήρωσης των αποθεμάτων στο διαμέτρημα των 155 χιλ.

Έχουν ήδη παρέλθει τρεις μήνες από την προαναφερθείσα απόφαση του Δ.Σ. χωρίς να υπάρχει σαφής ενημέρωση για την πορεία της διαδικασίας. Την ίδια στιγμή, στις 3 Οκτωβρίου 2025 δημοσιεύθηκαν σε τοπικό μέσο ενημέρωσης (dete.gr) δηλώσεις πολιτευτή της Ν.Δ., μετά από συνάντησή του με τη διοίκηση των Ε.Α.Σ., σύμφωνα με τις οποίες αναφέρθηκε σε «επικείμενη λειτουργία μιας νέας μεγάλης παραγωγικής μονάδας στην περιοχή του Αιγίου».

Κατόπιν αυτών,

**ΕΡΩΤΩΝΤΑΙ ΟΙ ΚΥΡΙΟΙ ΥΠΟΥΡΓΟΙ:**

1. Βρίσκεται σε εξέλιξη διαγωνιστική διαδικασία για την εξεύρεση ιδιώτη επενδυτή; Πότε προκηρύχθηκε και σε ποιο νομικό πλαίσιο εδράζεται;
2. Είναι ακόμη ανοιχτή η διαδικασία εκδήλωσης ενδιαφέροντος επενδυτών;
3. Έχει εκδηλωθεί ενδιαφέρον επενδυτών; Αν ναι, ποιοι είναι αυτοί;
4. Εξελίσσονται διαπραγματεύσεις με υποψήφιους επενδυτές και σε ποιο στάδιο βρίσκονται;
5. Σε τι ακριβώς αναφέρεται η «επικείμενη λειτουργία μιας νέας μεγάλης παραγωγικής μονάδας στην περιοχή του Αιγίου»;

**Ο Ερωτών Βουλευτής**

**Μιχάλης Κατρίνης**